Document ID: 32003L0101

Kommissionens direktiv 2003/101/EF
af 3. november 2003
om ændring af Rådets direktiv 92/109/EØF om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer(1), senest ændret ved Kommissionens direktiv 2001/8/EF(2), særlig artikel 10, stk. 3, og
ud fra følgende betragtninger:
(1) Det er i lyset af Fællesskabets forpligtelser i henhold til Rådets afgørelse 90/611/EØF af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer(3) nødvendigt at iværksætte den beslutning, der blev truffet i marts 2001 af De Forenede Nationers Kommission for Narkotiske Midler, om at optage eddikesyreanhydrid og kaliumpermanganat i tabel I i bilaget til FN-konventionen af 1988.
(2) Det er også hensigtsmæssigt at bringe direktiv 92/109/EØF i overensstemmelse med Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer(4), senest ændret ved Kommissionens forordning (EF) nr. 1232/2002(5).
(3) Kaliumpermanganat bør optages blandt stofferne i kategori 2 i bilag I til direktiv 92/109/EØF og udgå af kategori 3 i bilaget.
(4) For at undgå negative følger for Fællesskabets handel bør der fastsættes tærskelværdier for både kaliumpermanganat og eddikesyreanhydrid.
(5) Direktiv 92/109/EØF bør ændres i overensstemmelse hermed.
(6) De i dette direktiv fastsatte foranstaltninger er i overensstemmelse med udtalelse fra det udvalg, som er nedsat i henhold til artikel 10 i forordning (EØF) nr. 3677/90 -
UDSTEDT FØLGENDE DIREKTIV:
Artikel 1
Bilag I og II til direktiv 92/109/EØF erstattes af teksten i bilaget til dette direktiv.
Artikel 2
Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2004. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 3. november 2003.

Labels: 3
0
1
11